<classify> IFIKAPO Desemba mwaka huu, Tanzania itakuwa imetengeneza chanjo 11 za mifugo na hivyo kukabiliana vilivyo na changamoto za magonjwa ya mifugo nchini.Naibu Waziri wa Mifugo na Uvuvi, Abdallah Ulega alisema hayo jana akizungumza na waandishi wa habari katika Maonesho ya Nanenane yanayoendelea kwenye Viwanja vya Ngongo mkoani Lindi.Alisema chanjo hizo ni pamoja na ya ndigana kali na baridi. Alisema Tanzania ina chanjo sita ambazo imetengeneza na kuwezesha kupatikana kwa wafugaji wadogo kuzuia magonjwa ya mifugo ikiwemo kideri.Alizitaja dawa nyingine ambazo kwa sasa zinazalishwa katika maabara zilizopo Kibaha mkoani Pwani kuwa ni pamoja na za kukabiliana na chambavu, kuangusha mimba, homa ya mapafu ya ngombe na kimeta.Alisema ni lengo la serikali kuhakikisha wafugaji wadogo wanaopambana na magonjwa yanayowatia hasara kama kideri kwa bei nafuu zaidi kwa kuwapatia chanjo zinazotengenezwa nchini.Magonjwa ni kikwazo kwa wafugaji wadogo. Tumetazama tatizo la maradhi na kusema tupambane nalo. Tunazalisha chanjo ya kideri na ukinunua ya shilingi 4,500 unawahudumia kuku 200 na kuwaokoa, alisema Ulega na kuongeza dawa hiyo pia inaweza kukaa katika mazingira magumu na isiharibike. Akizungumzia maonesho, alisema ni sehemu ya kuonesha teknolojia mpya na pia ni eneo la kujifunza.Alielezea kuridhishwa kwake na maonesho ya Simiyu kitaifa na Ngongo, kusema kama wataalamu wataipeleka elimu kwa wadau wa kilimo, mifugo na uvuvi Taifa ikiwa msingi mkubwa wa maendeleo.Alisema fedha zinazotokana na shughuli hizo ndizo zinazoipa serikali uwezo wa kujenga barabara, reli na kununua ndege ili kurahisisha shughuli za maendeleo hivyo sekta hizo lazima zihudumiwe kikamilifu. Pia aliwataka wananchi kulinda raslimali ili kudhibiti mapato na hivyo kulinufaisha Taifa.Tushirikiane kudhibiti utoroshaji wa mazao ya uvuvi na mifugo. Kwa kufanya hivyo tutakuwa tunasonga mbele kimapato na kuwezesha shughuli za serikali, alisema.Alisema wakulima, wafugaji na wavuvi wanafanya kazi kubwa ya kuleta tija na hivyo kufanikisha mpango wa serikali wa mapinduzi ya viwanda na kutaka viongozi wote kutorudi nyuma katika hilo. Waziri huyo aliomba wakulima, wafugaji na wavuvi kujiunga katika ushirika ili wapate huduma mbali mbali za bima na uwekaji akiba.Alisema ushirika huo utawezesha kupunguza makali wakati wa uzeeni. Mmoja wa washiriki wa maonesho hayo, Juma Mfaume maarufu kama Kuseleleka alisema maonesho hayo yanawapa wadau wa sekta mbali mbali maarifa mapya yanayowasaidia kupiga mbele katika kazi.Suala hilo ni zuri la kutembelea maonesho haya kwani hapa ninapata maelekezo mapya ya namna ya kuboresha kilimo changu kwa teknolojia mpya, alisema Mfaume. Alisema maonesho ya mwaka huu kuna mambo yanapendeza hasa masuala ya mbegu na nyenzo za kilimo.  <topic>: KITAIFA 